khistorydata/jeongjo-sjw-relations huggingface dataset:
정조 10년
丙午十一月二十日申時。上御重熙堂。同副承旨入侍時。同副承旨朴天衡。假注書金祖淳。記事官李崑秀李相璜。以次進伏訖。上命書傳敎曰。常溪君家。柩材。旣命擇送。而該曹。只依禮葬前例。以價本輸送。特敎之下。豈如是泛忽。卽令該曹。別擇柩材。使郞官。輸送護喪中使處。着漆亦欲從厚拔例判下。亦令嚴飭護喪所。着意爲之。襲奠大小斂奠成服日致祭奠物。各別精備。獻官。已令內寺府差送。亦以此意。分付。本宮。不能富饒。各奠自外司擧行。而啓殯祖奠路祭遣奠。亦當自禮賓擧行。依筵敎措備。葬時各奠。輸送價本于護喪所擧行事。昨有下敎。器形亦依筵敎爲之事。分付該曹及護喪所。葬時各奠執事。亦以內寺差定事。亦爲分付。山地。方自內求定。石物勿拘前例。依丁巳禮葬圖擧行。星火措備。當此極寒。有難浮出。有處貿用事。分付護喪所。萬一遲滯。當該護喪中使官吏。當重治。各別嚴飭。表石。當以御製書下。誌銘。除副本用二片。亦當以御製書下。分付護喪所各該司。又命書傳敎曰。用親王孫例爲之事。才有下敎。然則傍照之例。當以延齡君子洛川君喪。爲準。別判下輸送外。諸凡擧行。一從洛川喪擧行事。卽爲分付該曹。若此。則親王孫雖無禮葬。今番當依洛川例爲之。亦以此意分付。又命書傳敎曰。都承旨同副承旨許遞。前望單子入之。待下批牌招察任。又命書傳敎曰。呈辭判尹許遞。今日政差出。命退。諸臣退出。
정조 10년
丙午十一月二十日初更三點。上御重熙堂。坐直承旨入侍時。左副承旨趙衍德。假注書金祖淳。記事官尹行任李相璜。以次進伏訖。命讀公事。衍德讀奏訖。行任奏曰。臣以大祝。參孝昌墓告由祭。而儀節多有未備。如塡祝時。筆墨。不爲待令。紬袱。初不備置。守墓官以下諸享官。皆無拜席者。事面極爲苟艱。故敢此仰達矣。上曰。諸凡未備之事。竝卽磨鍊。可也。行任曰。魂宮祭享時。諸執事。各於本位俯伏哭。如執禮贊引在階間者。亦哭於本位。而墓所則不然。獻官外諸執事。初無哭節次。事甚斑駁。此後則依魂宮例。擧行似好矣。上曰。依爲之。出擧行
정조 10년
行都承旨未差。左承旨徐鼎修坐。右承旨洪仁浩坐。左副承旨趙衍德坐。右副承旨洪明浩坐直。同副承旨未差。注書金孝建病一員未差。假注書張錫胤仕金祖淳仕直。事變假注書李彙仕。
정조 10년
洪明浩啓曰。來二十五日。朝參日次矣。敢啓。傳曰。停。
정조 10년
傳于洪明浩曰。左副承旨入侍。
정조 10년
備邊司薦望。以閔台爀爲東萊府使。
정조 10년
兵曹口傳政事。以李漢泰爲訓鍊都監中軍。
정조 10년
以墓所待令政院書吏書啓。傳于洪明浩曰。金必彦。書題除授。
정조 10년
洪明浩。以都摠府言啓曰。今日入直內三廳武兼禁軍及軍兵等。當爲中日習射。而停朝市相値。不得爲之之意。敢啓。傳曰。知道。
정조 10년
丙午十一月二十一日巳時。上御重熙堂。禮房承旨入侍時。左承旨徐鼎修。假注書金祖淳。記事官李崑秀李相璜。以次進伏訖。命讀公事。鼎修讀奏訖。上曰。發靷時。凡百。何如。而何時離發耶。鼎修曰。三更後離發。而器具頗備。燈炬甚多。自本宮洞口。直接西小門內矣。上曰。喧嘩當太甚矣。鼎修曰。人多則自致喧嘩。然不至大段矣。上曰。道路不至狹窄乎。鼎修曰。或有窄處。而亦不至雜沓阨塞矣。命退。承史以次退出。
정조 10년
行都承旨金頤柱未肅拜。行左承旨李在學未肅拜。右承旨李祖承坐直。左副承旨洪仁浩坐。右副承旨趙衍德坐。同副承旨洪明浩坐直。注書金孝建病一員未差。假注書張錫胤仕金祖淳仕直。事變假注書李彙仕。
정조 10년
傳于趙衍德曰。右副承旨。與戶曹判書入侍。
정조 10년
承旨前望單子入之。金頤柱李在學李祖承。落點。
정조 10년
大司憲洪檢疏曰。伏以。臣以金宇鎭父子懲討事。纔陳一疏。誠未格天。兪音終靳。臣於是竊不勝憂慨之至。繼又伏見三司答批中。以罷職捧傳旨爲敎。噫嘻。此何事也。罪犯如金尙喆父子。而我殿下。不惟靳於群請。乃反曲加庇覆。臣誠愕怡。繼以茫然失圖也。迺者公憤轉激。付處之啓卽發。而曉伏見答批下者。則又以斯速停啓爲敎。臣於此。自不覺繞壁徊徨。明發不寐。耿耿愚忱。不能無憾於天地之大也。聖批中。雖以且無如許事爲諭。而啓草搆成。出於其子。則爲其父者。其敢曰不知。畢竟啓達。當在揆地則爲其子者。不知父意。而敢爲此罔測之擧乎。然則父子同情。爛熳設施之狀。雖使尙喆而自解。宜無辭可辨。而一直容庇。乃至於此。此而不已。則王綱無可振之日。世道無可靖之期。是豈非大可懼者哉。念臣情勢。夫豈敢以言責自居。而當此大論方張之時。一段秉彝。有所不泯。玆敢冒入文字。仰瀆崇聽。伏願亟加三思。快允群請。以伸公議。以洩輿憤焉。答曰。省疏具悉。悉諭。卿其勿辭行公。
정조 10년
司諫朴廣源疏曰。伏以。臣素患痰癖之症。當寒轉劇。胸脅牽痛。眩昏繼發。晝宵咳喘。氣息凜綴。飮啖全却。委在床褥。尺地蠢動。亦且須人。適於此際。恩除遽降。固當章皇膺命。竭蹶趨承。而病狀如右。肅謝無期。再違天牌。私分益蹙。不得廁沐浴之班。自不勝憂憤之忱。敢此仰陳。惟聖明垂察焉。噫嘻。痛矣。金宇鎭之窮凶情節。略暴於月前論啓。而苟究其本。則其父尙喆是已。尙喆。本以側媚之性。久懷陰秘之計。濫竊匀軸之柄。不思圖報之地。耉輝復出之說。匿而不聞。龍妻援比之奏。肆然無難。回戀宿處。肺肝如見。藏頭匿尾。暗地排布。旣如是巧密。則其子之紹述家法。自是傳來種子。背馳公議。互相和應。潛懷網打之計。而陽作薦人之擧。暗蓄樹黨之意。而敢售擬帥之謀。論其首惡。其父反重。若其粧拙陰謀。搆成啓草。將欲啓達。而先爲嘗試之習。急於悼脫而不念欺罔之罪。渠以今日臣子。若有一半分人心。則豈可前心發口。而他不暇顧。少無忌憚。比之積堅。一串貫來。擬諸嵩蕃。十倍其惡。言之及此。不覺心寒而骨淸。不可以位忝大官。年且老耄。有所容貸。臣請前領中樞府事金尙喆。亟施付處之律。以允三司之請。其子宇鎭。亟令王府。設鞫得情。夬正典刑。仍治臣違逋之罪。以肅朝綱。以安私分。千萬幸甚。省疏具悉。爾其勿辭察職。
정조 10년
持平鄭晩錫疏曰。伏以。臣於前疏。以金尙喆金宇鎭事。粗效沐浴之義。而未蒙兪音。此莫非緣臣誠意淺薄。不能格天之致。臣實滿心悚恧。不省所措。卽伏聞昨日三司之啓。旣下允許之音。而只施罷職之薄勘。至以何以知之爲敎。臣於此。不勝驚惑抑塞之至。噫。金宇鎭窮天極地之罪惡。苟究其本。則其父金尙喆是已。其耉輝復出之說。情跡盡露。龍妻援比之奏。肺肝如見。已知其無所不爲。而彼宇鎭。荷杖偸鈴。背恩弄權之狀。亦莫不主張而指使。網打之計莫售。而反爲薦人。樹黨之意斯急。而至有擬帥。況其啓草一款。尤是渠欺天欺人。同惡相濟。是父是子。初無異同。則知與不知。非所可論。渠亦爲今日北面於吾君者。而乃敢以不忍言不敢道之事。非徒萌之於心。而甚至筆之於書。則其爛熳情節。昭不可掩。是可忍也。孰不可忍也。當初擬律。已是惟輕之典。而今此處分。又從而減之。以我殿下之聖明。何其辭敎欠當。而刑罰失中耶。臣竊憂歎。不能無憾於天地之大也。三尺倒置。莫此爲甚。一國齊憤。轉益難遏。玆敢不避煩猥。復瀆崇嚴。伏乞廓揮乾斷。金尙喆爲先中道付處。其子宇鎭。亦令王府。設鞫嚴問。夬施當律焉。噫。臣之自來情勢。纔已略暴。而猥承勿辭之敎。臣仰感河海之洪恩。惟思湯火之是赴。且當大議方張之時。固宜竭蹶趨膺。粗伸一日之責。而第念屢犯之舊愆自如。廉防難壞。惶恧尙切。將進趑趄。益增罪戾。有臣如此。生不如死。伏望亟削臣職。仍治臣罪。以肅朝綱。以安私分焉。省疏具悉。爾其勿辭察職。
정조 10년
掌令鄭景祚疏曰。伏以。臣得伏見昨夜所下金尙喆三司合辭之批。以律名過重。罷職捧傳旨爲敎。臣於是。愕爾失圖。繼之以憂慨之至。臣固隨參於發啓之臺臣也。當初擬律之止於削黜。其可曰厥罪之足勘耶。宇鎭之許多負犯。至妖極憯。而無非倚依於揆地。傳襲於家庭。則非是父。將無以逞其奸矣。非是子。亦無以成其惡矣。安有在家而不知之理哉。至若啓草一款。彼以今日臣子。尤何敢萌諸心筆之書。而顧乃肆然無忌。爛熳設施。則此又不可以指敎與見欺。區而論之也。言之及此。不覺髮豎而膽掉。究厥情節。竄殛猶輕。特以大官之故。姑先輕典之請。而今乃一直庇覆。終始容忍。曲恕以何知之末勘。以尋常薄罷。噫嘻。此何事也。初旣喣濡而至於滋蔓。末又涵貸而無所懲畏。則輿情之咈鬱。姑無論。國綱之頹廢。當如何哉。大聖人廓揮之斷。固不當若是。伏願亟收成命。快允群請。毋使公議益激。王章愈屈也。仍伏念臣。素患關格之症。便成貞痼之祟。遇寒闖發。彌日添劇。呼吸牽痛。嘔吐間作。宛轉床笫。坐臥俱妨。以此病狀。實無時日間起動之望。除旨之下。趨承無路。徒懷沬飮之悃。莫效輿討之義。玆敢疾聲呼籲。仰瀆崇嚴。伏乞聖慈。俯垂矜諒。亟命鐫遞臣職。俾便調治。公私幸甚。省疏具悉。爾其勿辭察職。
정조 10년
丙午十一月二十二日辰時。上御重熙堂。右副承旨與戶曹判書入侍時。右副承旨洪明浩。假注書金祖淳。記事官尹行任李相璜。戶曹判書鄭一祥。以次進伏訖。上曰。待令戶曹郞廳。入侍。賤臣承命出。偕入。戶曹佐郞金在淳進伏。上曰。板材已爲覓給乎。在淳曰。板材之前後輸送。爲七部。而皆退却不受。今無更覓之路。誠悶然矣。上曰。必以好件板材輸送也。禮葬時各項所入。皆依再昨傳敎擧行乎。一祥曰。禮葬之擧。雖出於我聖明敦私之意。而亦云過矣。今以乾材與價本輸送。亦無所妨。何必一一措辦以給耶。殿下此擧。豈非出於私恩之過者乎。臣則決難奉承矣。上曰。戶判之言過矣。命書榻敎曰。戶曹判書鄭一祥推考。又命書傳敎曰。呈病承旨許遞。與未差之代。前望單子入之。待下批牌招察任。仍命退。諸臣以次退出。
정조 10년
行都承旨未差。行左承旨李在學未肅拜。右承旨李祖承坐。左副承旨趙衍德坐。右副承旨金載瓚坐直。同副承旨洪明浩坐直。注書金孝建病一員未差。假注書張錫胤仕金祖淳仕直。事變假注書李彙仕。
정조 10년
李祖承啓曰。卽者檢閱李相璜。以其親病。陳疏徑出。原疏纔以捧入矣。所當直捧禁推傳旨。而此與無端徑出有異。推考。何如。傳曰。允。
정조 10년
傳于李祖承曰。懸頉承旨許遞。前望單子入之。待下批。牌招察任。
정조 10년
承旨前望單子入之。金載瓚落點。
정조 10년
趙衍德啓曰。新除授承旨金載瓚。方在罷散中。何以爲之。敢稟。傳曰。敍用牌招。
정조 10년
傳于李祖承曰。都承旨許遞。前望單子入之。
정조 10년
趙衍德啓曰。吏曹判書李在簡。參判沈豐之。參議李集斗牌不進推考傳旨及罷職傳旨。今方捧入而開政命下之後。如是違牌。事甚未安。判書參判。更卽牌招。何如。傳曰。允。
정조 10년
洪明浩啓曰。吏曹判書李在簡。參判沈豐之再牌不進。推考傳旨。今方捧入。而開政命下之後。連事違召。無意膺命。事體所在。殊甚未安。所當更請牌招。而係是一日三牌。何以爲之。敢稟。傳曰。更爲牌招。
정조 10년
洪明浩啓曰。右副承旨金載瓚。纔已入侍矣。臣吏兵批兼進之意。敢啓。傳曰。知道。
정조 10년
有政。吏批。判書李在簡牌不進。參判沈豐之進。參議未差。同副承旨洪明浩進。啓曰。判書李在簡牌不進。參議未差。小臣獨政未安。何以爲之。敢稟。傳曰。仍爲之。以洪樂淵爲司諫。金熙朝爲掌令。柳畊爲持平。金載人爲戶曹參議。李翼晉爲宗簿正。洪元燮爲尙州牧使。漢學敎授二單。金履鏞洪聖淵。東萊府使單閔台爀。書題單金必彦。
정조 10년
兵批。判書金履素病。參判尹師國入直進。參議柳誼病。參知李頤祥病。同副承旨洪明浩進。副司直單鄭昌順金頤柱徐鼎修洪仁浩。朴天衡。
정조 10년
洪明浩。以弘文館言啓曰。副應敎趙弘鎭。連呈辭單。不爲行公。與新除授副校理李晴。修撰嚴思憲。竝卽牌招察任。何如。傳曰。允。
정조 10년
洪明浩。以兵曹言啓曰。內禁衛將鄭觀采。素患痰癖之症。當寒添劇。時月之內。無望供職。呈狀乞遞。實病旣如此。則宿衛領軍之將。不可久曠。今姑改差。何如。傳曰。允。
정조 10년
洪明浩。以義禁府言啓曰。慶尙監司金尙集狀啓。據刑曹粘目內。東萊前府使洪文泳。釜山前僉使閔百恒。移本府處之事。允下矣。洪文泳閔百恒。俱在任所云。依例發遣府書吏。竝交代後。拿來。何如。傳曰。允。
정조 10년
行左承旨李在學疏曰。伏以。臣本以庸姿。濫蒙洪私。出入近密。十年于玆。絲毫莫補。罪戾徒積。居常愧懼。若隕淵谷。乃於向日。待罪本院也。巡將落點已下之後。臣以該房。不能審察。一任下吏之中間掩置。以致僚員之追後提稟。啓下文書。奉行宜愼。巡監單子。關係尤重。而以已下而謂之不下。不自稟而乃有替稟。莫非臣昏謬顚錯之罪也。堂箚臺章。迭發交攻。遣辭甚峻。勘律至嚴。臣固受以爲罪。而聖度天大。曲加涵容。薄罷旋敍。匪罰伊榮。私心惶蹙。歷日靡措。不意恩除。又下此際。固當竭蹶趨承。而彈墨未乾。情踪難安。唐突冒膺。義所不敢。玆不得不略入文字。仰暴自訟之忱。伏乞聖明。俯賜諒察。亟命鐫遞臣職。俾安微分。不勝幸甚。答曰。省疏具悉。當箚論列。小事也。卿其勿辭察職。
정조 10년
工曹參議鄭彦郁疏曰。伏以。昊天不弔。离日奄晦。臣民之慟。穹壤罔極。臣年踰七十。賤疾沈痼。旣不能奔哭於承諱受衰之際。又不得進參於公除禮葬之慰班。分義虧缺。摧霣罪悚。惟願亟賜譴責。以勵臣節焉。仍竊伏念逆理之痛。最所慘毒。殿下以止慈之聖心。遭此難忍之至痛。臣誠恐悲疚或至過中。玉候或慮有損。瞻望宸極。不覺悲咽而涕䔩䔩也。惟我春宮邸下。睿姿岐嶷。令聞夙彰。宗社之所依托。何如也。殿下之所嘉悅。何如也。環海含生之類。莫不延頸愛戴。而奈何天之毒降酷禍。奪我元良。匕鬯無主。宗社靡托。億兆生靈。無所依仰。以貽我聖上無涯之慼耶。言念及此。五情崩裂。然惟理遣自寬。人猶且能之。以我聖上高明之學。灼見理原。顧何待臣言。而有所順變。然而殿下之一身。非宗社生靈之所係乎。殿下之身安而後。宗社安。生民安。而況慈聖在上。伏願先自寬譬。仰慰慈念。以爲宗社生靈之福焉。仍伏念臣。賦性庸下。地望單寒。自知最下於人。爲世之棄。蟄伏遐土。甘作聖世遺閒之民。而蒲柳之質。疾病易乘。宛轉叫楚於床笫之間。區區微忱。常懸魏闕。戀結靡他者。積年如一日。近歲以來。銀臺寵擢荐降。誤恩隆摯。驟躐至此。惶駭惝怳。久悸乃定。疾病方劇。又値在外之變通。一未趨承。竦悶蟄縮。自訟逋慢之罪。今又於千萬夢寐之外。水曹除命。逈出尋常。臣年旣衰邁。才又疎迂。百無一能。自知無所需用於淸朝任使之末。而過蒙聖明之眷注。屢承格外之寵渥。榮踰涯分。事曠千古。臣是何人。得此異數於今日聖明之下哉。承命惶蹙。心神震竦。自顧無狀。何以報答。況臣違離闕庭。積有年所。犬馬之戀。日夕懸結。今當恩命之下。尤切捧日之忱。一近淸光。退死丘壑。是臣平日區區之至願也。方欲扶策癃朽。剋日登道。賤疾遇寒添劇。委頓沈淹。轉側須人。雖欲自力。其勢末由。敢此從縣道封章。疾聲呼籲於天地父母之前。伏乞聖明。曲加憐察。亟賜譴罷。以安微分。以肅朝綱焉。臣方病欲死。不能趨命。不敢贅進他說。而竊有區區憂愛之忱。敢此附陳。惟殿下恕臣僭妄而少垂察焉。臣聞紀綱者。有國之元氣也。紀綱立。然後體統尊而朝廷正。故聖王。摠攬是權。如綱之提網。如紀之理絲。以之尊體統而正朝廷者也。先儒有言曰。公道行而言路通者。聖王之紀綱也。殿下試觀今日。其果言路通而公道行者乎。又曰。善計國者。不觀其國之安危。而察其紀綱之理亂。殿下試觀今日。其果紀綱之理乎。亂乎。三代盛時。數千年之間。致治之隆。常如一日者。莫非此紀綱之先立也。殿下以上知之聖。奮大有爲之志。摠攬權綱。明辨善惡。每下綸綍。輒憂紀綱之不嚴。思講振刷之方。片言隻字。莫非天地陽舒陰闔之道。而攣如之誠。可以盈缶而貫金。臣病伏田野。仄聞北來聖敎。區區愚忱。竊不勝欣悅頌祝。日望頹綱紊紀之一擧復振。而恬憘漸痼。見效愈邈。百司委靡。庶政廢弛。耳提而尙多不率之歎。面命而未免䙝如之患。紙上堯言。無益淬勵之方。筆頭舜命。未見胥勉之效。臣以爲此莫非群下之過也。而究其大本大原。則又在於聖上之一心上。而若其所以振擧之道。有三。曰公也明也剛也。主之以無偏無黨之公。燭之以辨別是非之明。用之以廓揮乾斷之剛。然後庶免因循恬憘之弊。而可以淬勵群工。聳動一世。將頹之紀綱復振。旣澆之世道可挽。非必有大奮發大振作。不可能也。豈可逶迤平步。安坐守文。而容易做得者乎。殿下於公明剛三德。固已無一之不備。用捨不偏。好惡無僻。兼聽竝觀。淵鑑孔昭。是宜有非常之功。不世之業。而尙未有一變之美。臣實恇然以惑也。然而以古人恥君不及堯舜之義。求過於無過之中。則或恐殿下於是三者之德。有所未至十分地頭。又於奮發振作之方。亦有所未盡而然者耶。伏願殿下。益加勉勵。本之以至公。以建其中。察之以至明。以正其是非。行之以至剛。以祛其玩愒澆漓之風。勿以一時之小康自足。而必以三代盛時爲期。益加奮發振作之工焉。臣受恩罔極。報效無階。不以僭妄爲嫌。必以此三字。前後縷縷不已。以效芹曝之悃。伏願聖明。勿以人廢其言。少垂燭焉。省疏具悉。敷陳三德之說。嘉乃憂愛之忱。當體念。勿辭上來察職。
정조 10년
丙午十一月二十三日巳時。上御重熙堂。右副承旨入侍時。右副承旨趙衍德。假注書金祖淳。記事官尹行任李相璜。以次進伏訖。命讀公事。衍德讀奏。命書啓目判付及草記批答訖。上曰。都承旨不可入來云耶。衍德曰。病勢頗不輕云矣。命退。諸臣以次退出。
정조 10년
都承旨未差。行左承旨李在學坐。右承旨李祖承坐直。左副承旨洪仁浩坐直。右副承旨趙衍德坐。同副承旨洪明浩坐。注書金孝建病一員未差。假注書張錫胤仕金祖淳仕直。事變假注書李彙仕。
정조 10년
李祖承啓曰。卽者檢閱李崑秀尹行任。謂有館規。陳疏經出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 10년
李在學。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 10년
李在學啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
李在學啓曰。御營廳將官來言。今日本廳軍兵。日次私習云矣。敢啓。傳曰。知道。
정조 10년
備忘記。東萊府使閔台爀下直。長弓一張。長箭一部。片箭一部。筒兒一箇賜給。
정조 10년
以副應敎趙弘鎭牌不進罷職傳旨。傳于李祖承曰。只推。
정조 10년
兵曹口傳政事。以閔義爀爲守禦中軍。
정조 10년
李祖承。以弘文館言啓曰。副應敎趙弘鎭。旣有只推之命。卽爲牌招察任。何如。傳曰。允。
정조 10년
李祖承。以弘文館言啓曰。本館上番副校理李晴。以禁衛營從事官。今日本營上下坐起時。晝仕出去之意。敢啓。傳曰。知道。
정조 10년
洪仁浩。以義禁府言啓曰。折衝崔仁得。今月十三日二更量。犯夜被捉。而因一所巡廳啓辭。已爲拿囚矣。崔仁得。依例隨更數。決杖二十度後。放送之意。敢啓。傳曰。知道。
정조 10년
洪仁浩。以義禁府言啓曰。保放罪人金再郁朴尙春等。還囚後捧供之意。敢啓。傳曰。知道。
정조 10년
禮曹啓目粘連。洛峯書院追宣恩額。允合於朝家崇儒尊賢之意。所當依多士所請。許施是白乎矣。係干恩典。臣曹不敢擅便。上裁。何如。判付啓。門路景仰。予所歎尙。日前才有領相筵奏。此雖應行之擧。宜示難愼之意。許施當否。發遣郞官。問議領相。更有意見。論理稟處爲良如敎。
정조 10년
禮曹啓目粘連。江都效節人之次第追享於忠烈祠。凡爲六人。則忠顯公李惇五之獨漏。久致公議之抑鬱。其在褒奬之政。未免斑駁之歎。事當依所請許施是白乎矣。追配體重。不敢擅便。上裁。何如。判付啓。每於駕過之時。見三世孝子之御賜扁額。且見忠孝烈八旌門。令人起感致敬。今秋。問本家主祭人姓名。欲爲收用而未果。其後見此上言之遺在拔去秩。使之特命回啓。如忠顯之孤忠姱節。獨漏於忠烈之享。大是欠事。依回啓特許侑食之請爲良如敎。
정조 10년
義禁府啓目。木川前縣監任希厚原情云云。問目內辭緣。泛稱遲晩。刑推得情。何如。判付啓。除刑推。議處爲良如敎。
정조 10년
又啓目。濟州前判官金再郁。大靜前縣監朴尙春。原情云云。問目內辭緣。泛稱遲晩。竝只刑推得情。何如。判付啓。除刑推。議處爲良如敎。
정조 10년
又啓目。長興府使宋載瑞原情云云。問目內辭緣。泛稱遲晩。所當請刑是白乎矣。曾經宣傳官。勿爲請刑。載在大典通編。議處。何如。判付啓。付過放送。使之待明朝還官爲良如敎。
정조 10년
藝文館檢閱李相璜疏曰。伏以。臣卽接家信。則臣老母。素患痰癖之症。遇寒添劇。轉側須人。傍無扶將。臣自聞此報。接住不得。玆敢忙陳短章。徑出禁扃。伏乞聖慈。俯垂諒察。亟遞臣職。以便救護。仍治臣擅離之罪。以肅朝綱。千萬幸甚。省疏具悉。爾其勿辭。救護母病。
정조 10년
丙午十一月二十四日巳時。上御重熙堂。左副承旨入侍時。左副承旨趙衍德。假注書金祖淳。記事官李崑秀尹行任。原任直提學徐有防。原任直閣徐鼎修金載瓚徐龍輔。以次進伏訖。上曰。禮房承旨入侍。賤臣承命出。與禮房承旨李祖承偕入進伏。上曰。益安大君致祭傳香。在於何日。祖承曰。明日當爲之矣。上曰。然則何當發去云耶。祖承曰。再明當發行矣。上曰。益安大君畫像贊。謄書次。橫軸及樻袱之屬。皆於明日朝前備待事。自政院。發牌戶曹郞廳。聽傳敎。賤臣承命出傳。命書傳敎曰。右副承旨。聞有親病。許遞。前望單子入之。待下批牌招察任。命退。承史退出。
정조 10년
行都承旨洪檢未肅拜。行左承旨李在學坐直。右承旨李祖承坐。左副承旨洪仁浩坐。右副承旨趙衍德坐直。同副承旨洪明浩坐。注書金孝建病一員未差。假注書張錫胤仕金祖淳仕直。事變假注書李彙仕。
정조 10년
李在學啓曰。備邊司郞廳來言。今日賓廳日次。而無時急稟定事。不得來會之意。敢啓。傳曰。知道。
정조 10년
李在學啓曰。今十一月二十九日。益安大君祠宇。遣近侍致祭事。禮曹草記。允下矣。何承旨進去乎。敢稟。傳曰。左副承旨進去。
정조 10년
承旨前望單子入之。洪檢落點。
정조 10년
傳于李在學曰。政官牌招開政。
정조 10년
李祖承啓曰。吏曹判書李在簡。參判沈豐之牌不進推考傳旨。今方捧入。而開政命下之後。如是違牌。不卽擧行。事甚未安。更卽牌招。何如。傳曰。允。
정조 10년
李祖承啓曰。吏曹判書李在簡。參判沈豐之再牌不進。推考傳旨。今方捧入。而開政命下之後。連事違召。無意承膺。事體所在。殊甚未安。所當更請牌招。而係是一日三牌。何以爲之。敢稟。傳曰。更爲牌招。
정조 10년
李在學啓曰。吏曹判書李在簡。參判沈豐之。三牌不進。推考傳旨。今方捧入。而開政命下之後。屢違召牌。尙不擧行。事體所在。誠極未安。所當更請牌招。而係是一日四牌。何以爲之。敢稟。傳曰。判書聞有實𧏮。參判更爲牌招。
정조 10년
以副應敎趙弘鎭牌不進罷職傳旨。傳于李在學曰。只推。
정조 10년
李祖承。以戶曹言啓曰。元嬪墓丁字閣拜位廳以下石物等。毁撤之役。以今日推擇。而告由等節。知委內需司。則以爲初無聽傳敎之事。不得擧行云。何以爲之。敢啓。傳曰。分付禮賓寺。除祝文。只備脯醢及酒。墓官奠酌事。分付。可也。
정조 10년
洪仁浩。以禮曹言啓曰。因洛峯書院請額事。上疏覆啓判下內。門路景仰。予所歎尙。日前才有領相筵奏。此雖應行之擧。宜示難愼之意。許施當否。發遣郞官。問議領相。更具意見論理草記稟處事。命下矣。卽爲發遣郞廳。問議于領議政金致仁。則以爲卽者禮郞。來傳聖敎。特提臣向日筵奏。至有問議之命。臣於是。不勝惶隕之至。第伏念院額。係是重典。在前從享大賢之院。亦多有未賜額處。則其愼重之意。可以見矣。近來賜額之典。旣不如古之嚴。則此院賜額。似不至太濫。依該曹所請施行。此後則凡於此等陳請。深加斟酌。俾無屑越之意。分付該曹。恐合事宜云。覆啓判付。伏奉門路景仰之敎。大臣獻議。亦以依請施行爲言。則臣不敢別貢意見。惶恐敢啓。傳曰。依議施行。
정조 10년
趙衍德。以禮曹言啓曰。因戶曹草記批旨內。元嬪墓告由時。以墓官奠酌事。批下後。以此知委於墓官。則墓官南達孫在外。墓官李永冕。謂有事故。成命之下。終不奉承。其在事體。萬萬無嚴。當該墓官。令該府拿問處之。假官一員。卽爲差出。以爲將事之地。何如。傳曰。允。
정조 10년
趙衍德。以承文院都提調意啓曰。月食已過。禮部回咨。依例撰出。正書安寶後。定禁軍騎撥下送于灣府。使之傳給鳳城將處。以爲轉致北京之地。何如。傳曰。允。
정조 10년
李在學。以禁衛營言啓曰。本營千摠李鴻運。身病猝重。勢難察任。改差。何如。傳曰。允。
정조 10년
漢城府啓目。知事具善復上疏回啓云云。何如。判付啓。近來俗習。事事雖以沒穆稜爲主。批旨中。旣有措辭分晣。仍以指一決給之意。使之覆奏。則觀此回啓。又以地方官親審爲請。似此小事。如是彌縫。萬一有方外人之犯葬國舅墳山者。訟理難於扶抑。則其將直請上裁乎。該府使巽軟極矣。當該判尹遞差。待新判尹出仕。今日內更爲回啓。俾勿如是稽忽爲良如敎。
정조 10년
丙午十一月二十五日巳時。上御重熙堂。左副承旨入侍時。左副承旨洪仁浩。假注書金祖淳。記事官李崑秀。記注官承膺祚。以次進伏訖。上曰。明日欲下直乎。仁浩曰。然矣。上曰。然則何當復命。仁浩曰。二十九日。是致祭日。而原州。乃臣丘墓之鄕也。致祭後。欲省墳墓。而復命。似不過七八日矣。上曰。誰墓也。仁浩曰。卽臣之母墳也。上曰。畫像贊。當書下。下去時奉詣。可矣。命退。承史退出。
정조 10년
丙午十一月二十五日酉時。上御重熙堂。坐直承旨入侍時。左副承旨趙衍德。假注書金祖淳。記事官李崑秀尹行任。以次進伏訖。上曰。今日伴直誰也。衍德曰。與左承旨李在學。同直矣。上曰。天甚寒。且有雪意矣。仍命書傳敎曰。政事。待明朝爲之。命退。承史退出。
정조 10년
行都承旨洪檢坐。行左承旨李在學坐。右承旨李祖承坐直。左副承旨洪仁浩奉命在外。右副承旨趙衍德坐。同副承旨洪明浩坐直。注書金孝建病一員未差。假注書張錫胤仕金祖淳仕直。事變假注書李彙仕。
정조 10년
傳于洪檢曰。奉命承旨禮房承旨入侍。
정조 10년
有政。吏批。判書李在簡病。參判沈豐之進。參議未差。行都承旨洪檢進。啓曰。判書李在簡病不進。參議未差。小臣獨政未安。何以爲之。敢稟。傳曰。仍爲之。以尹承烈爲大司憲。兪彦鎬爲判尹。金晉柱爲廣興副奉事。鄭致淳爲南學敎授。愼性眞爲金泉察訪。兵批。判書金履素。參判尹師國。參議柳誼病。參知李頤祥入直進。右承旨李祖承進。副司直單金載瓚。僉知單權綝。
정조 10년
趙衍德啓曰。漢城府回啓批旨。有今日內更爲回啓之命矣。新除授判尹兪彦鎬。卽爲牌招。以爲擧行之地。何如。傳曰。允。
정조 10년
以漢城判尹兪彦鎬牌不進推考傳旨。傳于趙衍德曰。更爲牌招。
정조 10년
洪明浩。以禁衛營言啓曰。來丁未二月當二番前部右司屬黃海道五哨軍兵。來丁未正月二十五日京中逢點。依例準二朔入番之意。本道監兵使處。預爲知委。何如。傳曰。允。
정조 10년
洪明浩。以禁衛營言啓曰。來十二月當二番前部中司屬黃海道五哨軍兵。逢點實數六百五十二名。已爲點閱整齊。來十二月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 10년
洪明浩。以御營廳言啓曰。本廳來丁未二月三月。兩朔應立左部右司屬慶尙道右道五哨軍兵。正月二十五日。京中逢點。二月初一日。與前司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 10년
洪明浩。以御營廳言啓曰。本廳來十二月。丁未正月。兩朔應立左部前司屬慶尙道右道五哨軍兵六百七十名。已爲逢點整齊矣。十二月初一日。與前部後司軍兵。替代立番後。舊軍放送之意。敢啓。傳曰。知道。
정조 10년
丙午十一月二十六日巳時。上御重熙堂。奉命承旨禮房承旨入侍時。右承旨李祖承。左副承旨洪仁浩。假注書金祖淳。記事官李崑秀尹行任。以次進伏訖。上曰。今若離發。當行幾站耶。仁浩曰。當行七十餘里矣。上曰。贊文。持往。可矣。仍命下御製贊文。仁浩。承命奉出。仍命退。承史以次退出。
정조 10년
丙午十一月二十六日酉時。上御重熙堂。坐直承旨入侍時。右承旨李祖承。假注書金祖淳。記事官李崑秀尹行任。命讀公事。祖承讀奏訖。上曰。自午後忽挾外感。寒熱時時往來。膈氣又滯。咳嗽亦甚。終日委頓。尙此氣憊。酬酢甚難矣。命書啓目判付訖。命退。承史以次退出。
정조 10년
行都承旨洪檢坐。行左承旨李在學坐。右承旨李祖承坐直。左副承旨洪仁浩奉命在外。右副承旨趙衍德坐直。同副承旨洪明浩坐。注書金孝建病一員未差。假注書張錫胤仕金祖淳仕直。事變假注書李彙仕。
정조 10년
傳于洪檢曰。禮房承旨入侍。
정조 10년
傳于洪檢曰。右副承旨入侍。
정조 10년
以判尹兪彦鎬再牌不進。推考傳旨。傳于李在學曰。牌招。
정조 10년
李在學。以義禁府言啓曰。因本府回啓。慶尙前水虞候李啓春拿問處之事。允下矣。李啓春。時在慶尙道固城地云。依例發遣府羅將。拿來。何如。傳曰。允。
정조 10년
丙午十一月二十七日巳時。上御重熙堂。禮房承旨入侍時。右承旨李祖承。假注書金祖淳。記事官尹行任李相璜。檢校直閣徐龍輔。以次進伏訖。龍輔曰。伏間夜間聖候有靡寧之節云。今則諸節。若何。伏不勝區區仰慮之忱矣。上曰。自昨緊挾外感。膈氣又滯。極可悶然矣。龍輔曰。近來日氣不適。少有失攝則必挾感矣。水剌之節。何如。上曰。方進湯飯。而厭症亦甚耳。命讀公事。祖承讀奏。命書判付訖。命退。諸臣以次退出。
정조 10년
丙午十一月二十七日申時。上御重熙堂。坐直承旨入侍時。左副承旨趙衍德。假注書金祖淳。記事官尹行任李相璜。以次進伏訖。上命衍德讀公事。仍命書傳敎曰。判尹更爲牌招。勿爲呼望。上曰。自晩後。感症滯氣較緊。終日涔涔。甚可悶也。行任曰。午間某物進御。而亦爲幾次。上曰。强進湯飯二次。皆數匙而止耳。行任曰。茶飮或爲進御乎。上曰。薑茶間間進服。而終不通利矣。命退。諸臣以次退出。
정조 10년
行都承旨洪檢坐。行左承旨李在學坐。行右承旨李重馥坐。左副承旨李祖承坐直。右副承旨趙衍德坐。同副承旨呂善亨坐直。注書金孝建病一員未差。假注書張錫胤仕金祖淳仕直。事變假注書李彙仕。
정조 10년
趙衍德啓曰。判尹兪彦鎬。特敎牌招之下。懸牌闕外。已至經宿。事體所在。誠極未安。推考。何如。傳曰。允。
정조 10년
李在學啓曰。大司憲尹承烈。掌令金熙朝。持平柳畊鄭晩錫。牌招啓辭未下。執義姜彝正在外。掌令成鼎鎭疏批未下。監察茶時之意。敢啓。傳曰。知道。
정조 10년
李在學啓曰。同副承旨洪明浩。今日不爲仕進。卽爲牌招。何如。傳曰。允。
정조 10년
傳于洪檢曰。違牌承旨及奉命承旨許遞。前望單子入之。待下批牌招察任。
정조 10년
承旨前望單子入之。李重馥呂善亨落點。
정조 10년
傳于洪檢曰。右承旨入侍。
정조 10년
李重馥。以禮曹言啓曰。洛峯書院請額事。因大臣收議及臣曹草記批旨內。依議施行事。命下矣。額號。令藝文館。依例撰出。何如。傳曰。允。
정조 10년
呂善亨。以吏曹言啓曰。今此景慕宮朔祭大祝。以前修撰尹羽烈塡差。而時無職名。令該曹口傳付軍職。何如。傳曰。允。
정조 10년
李在學。以義禁府言啓曰。保放罪人柳光璧。査啓旣已啓下。依例還囚後稟處之意。敢啓。傳曰。知道。
정조 10년
丙午十一月二十八日辰時。上御重熙堂。右承旨入侍時。右承旨李祖承。假注書金祖淳。記事官李崑秀李相璜。待敎尹行任。以次進伏訖。上曰。外間頗有寒意乎。崑秀曰。甚嚴寒矣。上曰。滯症尙未差。感氣亦不解。夜間不能穩睡矣。行任曰。湯飯米飮間。進御幾次乎。上曰。天明後。只進一次耳。以判尹兪彦鎬懸牌啓辭。命書傳敎曰。如此則。將無行公之日乎。更加申飭。斯速肅命。命退。諸臣以次退出。
정조 10년
丙午十一月二十八日午時。上御重熙堂。右副承旨入侍時。右副承旨趙衍德。假注書金祖淳。記事官李崑秀李相璜。以次進伏訖。上曰。兼春秋入侍。兼春秋金健修。承命進伏。上曰。新除授右承旨入來乎。健修曰。姑未入來矣。上曰。如未入來。牌去來使之催促。健修承命出傳。還奏曰。右承旨。方在分摠府。未及交代。故致此遲滯云矣。上曰。同副承旨入侍。賤臣承命出。與同副承旨呂善亨。入伏。上命衍德善亨。讀公事訖。命退。承史退出。
정조 10년
行都承旨洪檢坐。行左承旨李在學坐。右承旨徐鼎修坐直。左副承旨李祖承坐。右副承旨趙衍德坐。同副承旨呂善亨坐直。注書金孝建病一員未差。假注書張錫胤仕金祖淳仕直。事變假注書李彙仕。
정조 10년
趙衍德啓曰。判尹兪彦鎬。特敎申飭之下。懸牌闕外。已至多日。揆以事體。萬萬未安。從重推考。何如。傳曰。旣非必遞之情勢。間又承牌於文任。則命牌之三日留置闕外。國體所在。豈於一味催促。亟施罷職之典。其代。政官牌招開政。待下批牌招回啓。大抵回啓有命。則必以此重臣之有衆所共知情勢擬望者。政官事。大欠商量。當該政官。推考。可也。
정조 10년
李在學啓曰。諸道査啓之過時。不爲擧行者。該房察推事。曾有定式矣。慶尙道東萊李斗靖査啓。九月行關。今過七十日之限。尙不修啓。事甚未安。該道道臣。推考警責。何如。傳曰。允。
정조 10년
李在學啓曰。大司憲尹承烈。掌令金熙朝。持平柳畊鄭晩錫。牌招啓辭未下。執義姜彝正在外。掌令成鼎疏批未下。監察茶視之意。敢啓。傳曰。知道。
정조 10년
李祖承啓曰。來初一日。輪對日次矣。敢稟。傳曰。後日次爲之。
정조 10년
李祖承啓曰。右承旨李重馥。今日不爲仕進。卽爲牌招。何如。傳曰。許遞。前望單子入之。待下批牌招察任。
정조 10년
呂善亨啓曰。備邊司郞廳來言。今日賓廳日次。而無時急稟定事。不得來會之意。敢啓。傳曰。知道。
정조 10년
呂善亨啓曰。吏曹判書李在簡。參判沈豐之牌不進推考傳旨。今方捧入。而開政命下之後。如是違牌。不卽擧行。事甚未安。更卽牌招。何如。傳曰。允。判書給由。
정조 10년
呂善亨啓曰。右承旨徐鼎修。今方入侍。臣吏兵批。兼進之意。敢啓。傳曰。知道。
정조 10년
有政。吏批。判書李在簡受由。參判沈豐之進。參議未差。同副承旨呂善亨進。啓曰。判書李在簡受由。參議未差。小臣獨政未安。何以爲之。敢稟。傳于趙衍德曰。仍爲之。以曺允大爲應敎。李在協爲判尹。金思穆爲刑曹參判。
정조 10년
兵批。判書金履素進。參判尹師國病。參議柳誼病。參知李頤祥入直進。同副承旨呂善亨進。以趙瑍爲副摠管。李鎭翼爲分副摠管。奇彦鼎爲曹司五衛將。鄭觀采爲宣傳官。許侙爲內禁將。沈能寬爲訓鍊副正。
정조 10년
傳于徐鼎修曰。坐直承旨入直。
정조 10년
呂善亨。以兵曹言啓曰。宣傳官李仁秀。素患痰癖之症。當寒添劇。時月之內。無望供職。呈狀乞遞。實病旣如此。則不可强令察任。今姑改差。何如。傳曰。允。
정조 10년
義禁府啓目。通津前府使喪人李喆運原情云云。問目內辭緣。泛稱遲晩。所當請刑是白乎矣。曾徑閫帥。勿爲請刑。載在大典通編。議處。何如。啓。依爲之。又啓目元嬪墓官李永冕。原情云云。傳旨內辭緣。泛稱遲晩。刑推得情。何如。啓。除刑推。議處爲良如敎。
정조 10년
義禁府照目。釜山前僉使柳光璧矣。特敎節目之頒降。亶出於軫恤邊民之德意。則所當趁卽宣布。矯革舊瘼。使實惠下究是白去乙。身爲鎭將。慢不擧行。屢朔掩置之狀。已極無嚴兺不喩。炭民加納之弊。雖云成給完文。折半減捧。而至於分石上下。猶襲謬例。致有稱冤之端是白遣。取其剩炭。載之重記。旣遞之後。送人責懲。事涉不法。罪雖容貸。以此照律罪濫重論。杖一百收贖。告身盡行追奪。私罪。奉敎。功減一等爲良如敎。又照目。濟州前判官金再郁。大靜前縣監朴尙春等矣。國穀典守。法意至重是白去乙。金再郁段。倉色輩作奸虛錄之數。至於一百九十餘石。之多。而矇不覺察。朴尙春段。營吏所逋四十餘石。旣已抄送於營倉。則雖非渠所知是如爲白乎乃。司倉穀三十餘石之倉色幻弄。不能覺察。事極矇然。竝只以此照侓罪。金再郁朴尙春段。各杖一百收贖。告身盡行追奪。竝只私罪。奉敎依允。朴尙春乙良。功減一等爲良如敎。又照目。木川前縣監任希厚矣。餉穀停捧。旣因朝令。則其所分排。固當遵道臣之知委是白去乙。今番分等之數。謂異壬癸之例。妄出別意。請以加停。而及其推論吏鄕。又爲頉報不送。論其罪狀。俱涉可駭。以此照律。罪從重論。杖八十收贖。奪告身三等。私罪。奉敎。功議各減一等爲良如敎。
정조 10년
丙午十一月二十九日卯時。上御重熙堂。禮房承旨入侍時。左副承旨李祖承。假注書金祖淳。記事官李崑秀李相璜。檢校直閣徐鼎修。原任直閣鄭東浚。待敎尹行任。以次進伏訖。鼎修等曰。夜間聖候。若何。上曰。外氣尙不解。甚可悶也。鼎修等曰。寢睡水剌之節。亦何如。上曰。夜間頗覺煩燥。不得穩睡。飮啖可謂全却。俄纔進御白粥。而亦不過數種子。口味甚苦耳。外氣之尙此未解。似因猝寒而然也。鼎修等曰。然矣。雖閭閻間人。觸冒外感。則必食補。而今伏承厭進之敎。不勝焦悶矣。上曰。膈氣又壅滯。欲觀夕間動靜。進御湯劑計耳。命書傳敎曰。左承旨馳詣宗廟景慕宮。奉審摘奸以來。命退。諸臣以次退出。
정조 10년
丙午十一月二十九日申時。上御重熙堂。坐直承旨入侍時。右承旨徐鼎修。假注書金祖淳。記事官李崑秀李相璜。待敎尹行任。以次進伏訖。上曰。提調入侍。賤臣承命出。與藥房提調徐有隣偕入進伏。上曰。今日外氣稍有減意。膈滯尙不通利矣。有隣曰。雖有少勝之節。夬解之前。若或少失調護。則易致彌留。寢睡飮啖之各別愼攝。好矣。上曰。夕間欲爲進御正氣散。煎入。可矣。仍命書榻敎曰。進御加味正氣散一貼煎入。命退。諸臣以次退出。
정조 10년
行都承旨洪檢坐。行左承旨李在學坐。右承旨徐鼎修坐直。左副承旨李祖承坐。右副承旨趙衍德坐直。同副承旨呂善亨坐。注書金孝建病一員未差。假注書張錫胤仕安經心仕直。事變假注書李彙仕。
정조 10년
趙衍德啓曰。合辭方張之時。兩司無詣臺之員。事甚未安。除在外疏批未下外。未肅拜呈告入員。竝卽牌招。何如。傳曰。允。
정조 10년
徐鼎修啓曰。來初五日朝參日次。而國忌正日相値。頉稟之意。敢啓。傳曰。知道。
정조 10년
趙衍德啓曰。漢城府郞廳來言。丙午年獻民數。修正次請出矣。敢啓。傳曰。知道。
정조 10년
徐鼎修啓曰。龍虎營敎鍊官訓鍊都監把摠禁衛營從事官御營廳從事官守禦廳把摠摠戎廳把摠來言。軍案修正次請出之意。敢啓。傳曰。知道。
정조 10년
王大妃殿諺書。以承傳色下敎于賓廳曰。女君之干與朝廷事。非美事也。雖無知識。固已熟知。雖尋常之事。婦女不可參論。況朝廷大事。豈可預聞乎。然而當此宗國將亡之時。目見聖躬之孤危。國勢之岌嶪。若守區區之小嫌。終無一言。則非但爲宗社之罪人。先大王在天之靈。將以爲何如也。未亡人自丙申以後。百疾沈痼。年來日益凜綴。有朝夕之慮。而實感聖孝之篤至。爲宗社保全頑命。今不一展素蘊。一朝溘然。則予之不瞑之恨。固勿言。實無歸拜列聖朝曁先大王之顔。故不得已下此諺敎。惟玆之擧。專出於爲宗社保聖躬。以明大義也。勿以婦女之言忽之。其深察焉。丙丁以後。倫綱斁絶。變怪層生。至于己亥凶逆。如國榮者又出。敢懷叵測之心。主上春秋鼎盛。未滿三十。而乃敢沮遏儲嗣之大計。一行刀割以主上明斷。洞燭其罪惡。卽爲屛黜。禍色之慮。雖似少緩。四行刀割皇天篤佑。陟降陰隲。歲在壬寅。元良誕降。實是宗社無疆之慶。而恃國勢以泰山磐石。千萬夢寐之外。遭五月之變。哀痛慘切之極。言念國勢。罔涯罔涯。聖躬之益復孤危。固無可言。而猶有一分企待之地。晝夜顒望矣。意外又見九月變喪。一宮嬪之喪。未必驚痛。至此而爲宗國關係甚重。今乃連遭慘變。天豈忍斯。兩次變喪。症勢凡百。自初怪底。畢竟至於此境。思之則臆塞膽顫。無一時生世之念。自九月廢常膳。不以生人自居。以予之病。延命扶持者。惟在粟米飮一條路。而此亦不進。標其日子。盡爲封置。雖以進御。爲言於大殿。而目下病勢。實難支保。聞領相起廢於數十年之後。復登廊廟。其所以報先朝再生之恩。酬當宁眷注之意。政在於扶國勢明義理。以安宗社。以保聖躬。使予深居宮中之婦人永賴厚功。竊以是望焉。尙此無聞。蓋國事專責於元輔。況與近日在朝之人有異。至若近日在朝者。則己亥之所不能言。尙可謂之以晩時。而此時重卜。亦無一言。國勢之岌嶪自如。而伈伈度日。豈不訝惑乎。大體倫紀明君綱立。然後國可以爲國。人可以爲人。而卽今世道人心。無異於夷狄禽獸。將至不知有君臣父子之義。今日朝廷。無非世祿之臣。亦莫不厚被國恩。而自大臣以下。無一人爲宗國明大義。此將奈何。如予之深處宮中。雖無所識。頓覺心骨之俱寒。近日則病益昏沈。五行刀割諺敎正書。已至屢次。每欲傳示。而以大殿之懇挽。至今忍耐。而百爾思之。國勢日就危急。未亡人之病。漸至沈綿。義理之闡明。恐未及見於生前。昨今以來。尤難扶持。主上日夜勸之以回心。而未亡人所秉執。將以明大義。五字削保我國家。則雖歸之日。猶生之年。果以予之一言。有補於國勢。則湯劑常膳。亦豈一向停進乎。未亡人聞之。明聖大妃以私親之事。尙臨於次對處所熙政堂而痛哭。仁元聖后於先朝壬申。以却膳辭位之事。臨於宣化門。下敎於百寮。今日國勢之危且急者。比之兩大妃殿時。奚時痛哭臨門而已乎。主上以此事。晝夜挽止。屢日用慮。自數日在靜攝中。故予姑寢諺敎。只却湯膳矣。今日醫女朔問候之後。藥院以無批答之意。稟達於主上。主上以此。又屢屢力爭。而若使諺敎。終未頒示。則將無意於此世矣。未亡人之言。雖不足聽聞。其心則爲宗社扶聖躬。固國勢也。未亡人一縷未絶之前。豈忍束手冥然坐視乎。封置湯劑。今皆還下。常膳亦爲退却。僅收精神。諺敎草草書出。而哽咽不能盡布。其詳覽之。諒予未亡人之一端苦心。則庶無恨矣。將此意。使中外知悉。
정조 10년
趙衍德啓曰。時原任閣臣。有稟達事。來詣請對矣。傳曰。方欲積誠勤進矣。
정조 10년
徐鼎修啓曰。領議政金致仁。判府事徐命善。左議政李福源。右議政金熤。有稟達事。來詣請對矣。答曰。方欲積誠勸進矣。
정조 10년
徐鼎修啓曰。藥房都提調洪樂性。提調徐有隣。副提調洪檢。更爲請對矣。答曰。方欲積誠勸進矣。
정조 10년
趙衍德啓曰。領議政金致仁。判府事徐命善。左議政李福源。右議政金熤。以爲。臣等相率求對。姑未承批。焦迫罔措。不敢徐緩。今將冒萬死號籲於王大妃殿殿下。事涉擅便。惶恐敢啓。答曰。直籲事近煩屑矣。
정조 10년
徐鼎修啓曰。領議政金致仁。判府事徐命善。領敦寧洪樂性。左議政李福源。右議政金熤。率二品以上。奉王大妃殿諺敎。來詣閤外請對矣。答曰。諺敎封入。卿等退去。
정조 10년
徐鼎修啓曰。藥房都提調洪樂性。提調徐有隣。副提調洪檢。有稟達事。來詣請對矣。傳曰。入侍。
정조 10년
議政府領議政臣金致仁。判府事臣徐命善。左議政臣李福源。右議政臣金熤啓曰。臣等伏奉諺敎。聚首擎讀。明義理憂宗國之至誠苦心。嚴正惻但。溢於累幅。此莫非臣等不忠無狀。緩於懲討亂賊之罪。所當退伏金吾門外。恭俟鈇鉞之誅。而沐浴之義。不容暫緩。今方求對大殿。齊聲請討。所下諺敎。飜謄正書。頒示八方。俾中外臣民。咸知我慈聖扶植倫綱。奠安國勢之盛德。伏乞勉回慈心。常膳及粟米飮。亟許進御。以安聖上懇迫之孝心。千萬懇祝。答曰。若見諺敎。則當知予意矣。故更不煩陳及。卿等不思君讎國賊之討平。忍向未亡人。勸進湯劑乎。惟其深思焉。
정조 10년
傳于徐鼎修曰。吏兵房承旨。持歲抄入侍。
정조 10년
吏曹口傳政事。檢閱單金祖淳。
정조 10년
金祖淳遷轉。代以安經心爲假注書。
정조 10년
呂善亨。以義禁府言啓曰。前注書尹行任。拿問嚴處事傳旨。啓下矣。尹行任今方待命。卽當拿囚。而時任閣臣。勿爲拿囚。待開坐捧拱後。出送待命所事。載在大典通編。尹行任姑爲留置待命所。待開坐捧拱之意。敢啓。答曰。今番事勢似然。分揀。
정조 10년
呂善亨。以義禁府言啓曰。前獻納李秀夏禁推事傳旨。啓下矣。李秀夏時在忠淸道保寧地云。依例發遣府羅將。拿來。何如。傳曰。待待命拿囚。
정조 10년
知中樞府事具善復上疏回啓云云。此訟肯綮。須觀國舅墳山之距新葬爲幾許。距舊葬爲幾許。然後方可決給是白去乙。步數遠近。無所憑考。許禁當否。有難臆斷。國舅山所。與他有別。特敎判府事體尤重。卽爲發遣府郞廳。尺量以來後稟處。何如。啓。卿之回啓中。發遣府郞。摘奸步數後決給云者。不無意見。若使新葬遠舊葬近。而其所礙逼。遠者緊近者歇。則步數云云。亦未足爲立決之斷案。大抵山訟聽理之規。自有續典。令或及骨之澤。曠絶千古仍乙于。朝家嗣服以後。事關山訟。惟續典是遵是守。未嘗有一番別判下。此廷臣之所知。而至於此訟。如是斷斷者。是豈但爲重臣家私訟而然哉。誠以國舅墳山。事體自異。關係至重故也。在予仰體昔日之意。烏可不另行按査。劃卽究竟乎。郞官摘奸。固所不已。而惟其尺量圖形之際。無敢一毫低昻。從所見使之來告。待後日賓待。卿與郞官。登對以奏爲良如敎。
정조 10년
丙午十二月初一日辰時。上御重熙堂。吏兵房承旨入侍時。左副承旨李祖承。右副承旨趙衍德。假注書張錫胤。記事官李崑秀李相璜。以次無伏訖。上曰。翰林被抄人。令該曹口傳付職。出榻敎命書傳敎曰。翰林單付單子。姑未啓下。而注書望筒。徑先入啓。捧納承旨推考。當該實注書罷職。令該府拿問嚴處。上曰。都承旨入侍。賤臣承命出。與洪檢偕入伏。上命檢等。讀歲抄訖。仍命退。諸臣以次退出。
정조 10년
丙午十二月初一日辰時。上御重熙堂。承旨入侍時。右承旨徐鼎修。假注書安經心。記事官李崑秀尹行任。以次進伏訖。上曰。進御加味正氣散一貼煎入事。出榻敎上命退。承史以次退出。
정조 10년
丙午十二月初一日未時。上御重熙堂。藥房三提調。請對入侍時。都提調洪樂性。提調徐有隣。副提調洪檢。假注書安經心。記事官李崑秀金祖淳。以次進伏訖。樂性曰。聖體欠和。連進湯劑。伏不勝驚慮之至。昨日宜卽入來。而旣有勿入來之敎。故不敢違越。今始入來矣。今日則聖體調攝。若何。而痢氣漸向差復否。上曰。尙未夬差矣。樂性曰。臣等竊有所萬萬罔措之事。有此相率求對矣。上曰。何事也。樂性曰。俄者伏聞王大妃殿差備問安醫女之言。則今日卽日次問安。而慈殿有問安醫女勿爲許入之敎不得入差備門而退出云。竊不勝萬萬焦迫矣。臣今日入來。聞提調之言。則湯劑盤器皿之不下者。已爲十餘度云。心甚訝菀。而宮中事不敢臆料。只切憂遑而已。而至於問安醫女之退出。一院上下。無不知之。事甚的實矣。伏未知因何事。而慈心不豫。至有此事乎。臣等詳知。然後當有仰請感回之道矣。上曰。予於進見之時。每承進御之敎。故意以爲然矣。向來聞多日闕却之報。連爲懇請。而答敎未甚分明。故更爲詳探。則非特湯劑也。九月以後。湯劑與水剌之節。多有闕御之時。以至日前。自慈殿招致掌務官。出給許多不御之湯劑器皿。因予下敎于掌務官。使之還納。又令勿出口外。必欲自內務積誠意。懇勸進御。而今日醫女問安之退却。誠是料表。予於此。亦不知何以爲好。萬萬罔措矣。大抵粟米飮。卽慈殿茶飯湯劑。而自九月以後。絶無進御之事。予以此不計早夜。逐日懇請。以至用慮之中。觸冒生病矣。予之往勸之時。則還置器皿。還來後。則出寘於內差備門云。慈候之凜綴。不言可想。數日則因予有病。强進水剌爲敎。而其進亦何可知之耶。樂性曰。臣等待罪藥院。不知有此等焦迫之事。只因器皿之不出。相對訝菀。莫非臣等不忠無狀之罪。而慈殿却膳却湯之由。及今下敎。使臣等曉然知之。千萬顒祝矣。上曰。不欲令卿等知之。故頃有申飭掌務官之擧矣。今何可言之乎。樂性曰。君臣猶父子。父之於子。何事可隱乎。卽賜下敎。以爲感回慈心。進御湯劑之道焉。上曰。慈聖命令。不必出於宮闈之外。故必欲自內積誠感回慈心。而雖於卿等。不得言之。此非外待卿等而然。顧事理卽然耳。樂性曰。慈殿此擧。豈無所以而然乎。必是國家大事。臣等退與諸大臣。相率求對。此而不得請則又當率卿宰呼籲矣。上曰。諸大臣雖入來。不言於卿等者。豈可言之耶。有隣曰。此何等罔措罔涯之事。而不使大臣諸臣知之。思所以感回慈心之道乎。臣等今日。始因醫女事而請對。罪合萬死矣。上曰。藥院何以知之耶。此則事勢無怪矣。樂性曰。聖候因此焦迫。多日彌留。尤不勝煎悶矣。上曰。今日以後。尤不可他顧。方欲扶病進見。懇請進湯矣。樂性曰。聖候尙未夬復。何以觸寒勞動乎。上曰。雖然。此時何可不進見乎。樂性曰。日勢漸晩。臣與提調先退。言及於諸大臣。以爲相議呼籲之道矣。上曰。諸大臣雖入來。房舍如是狹窄。實無廷見之道。以此傳之。可也。樂性曰。謹當以下敎傳之矣。上曰。予欲躬往懇請。日前製入蔘橘茶。更爲製入三貼。可也。檢曰。臣則全然不知。及承聖敎。萬萬罔措。不知所達矣。命退。諸臣以次退出。
정조 10년
丙午十二月初一日申時。上御重熙堂。右承旨入侍時。右承旨徐鼎修。假注書安經心。記事官李崑秀金祖淳。以次進伏訖。上曰。都承旨入侍事。出榻敎命退。承史以次退出。
정조 10년
丙午十二月初一日申時。上御重熙堂。右副承旨入侍時。右副承旨趙衍德。假注書張錫胤。記事官李崑秀金祖淳。以次進伏訖。上曰。禮房承旨入侍。賤臣承命出。與徐鼎修偕入伏訖。仍命退。諸臣以次退出。
정조 10년
行都承旨洪檢坐。行左承旨李在學坐。右承旨徐鼎修坐。左副承旨李祖承坐直。右副承旨趙衍德坐。同副承旨呂善亨坐直。注書金孝建病一員未差。假注書張錫胤仕安經心仕直。事變假注書李彙仕。
정조 10년
呂善亨啓曰。時原任閣臣。有稟達事。來詣請對矣。答曰。退去。
정조 10년
呂善亨啓曰。領議政金致仁。判府事徐命善。領敦寧洪樂性。左議政李福源。右議政金熤。有稟達事。率二品以上。又爲來詣請對矣。答曰。湯劑當自內勸進。卿等退去。
정조 10년
傳于洪檢曰。承旨入侍。
정조 10년
李祖承啓曰。卽者敦寧府錄事來言。領敦寧洪樂性。以爲。伏承臣子萬萬不忍聞之敎。驚隕罔措。不敢偃處闕中。走伏金吾門。恭俟嚴誅云。係是大臣去就。敢啓。傳曰。勿待命事。遣史官傳諭。
정조 10년
傳于呂善亨曰。坐直承旨入侍。
정조 10년
傳于李祖承曰。今已夜深。明日入來監煎事。遣史官傳諭。
정조 10년
大司憲尹承烈。大司諫朴天行。執義姜彝正。司諫洪樂淵。掌令成鼎鎭金熙朝。持平柳畊鄭晩錫。正言韓商新姜碩龜啓曰。臣等俱忝言地。自知不稱。而目見國賊之未討。不忍一天之共戴。與三司諸臣。相率合辭。以效沐浴之義矣。誠淺辭拙。未回天心。至降不忍聞不敢承之敎。繼以有原啓燒火之命。臣等聚首相顧。驚惶抑塞。直欲卽地溘然而不可得也。臣等雖甚愚迷。粗識義理之大關。聲討之爲急。今此沬血之擧實是不得請則不容已者。故冀格崇聽。再陳合辭。傳之承宣。已爲謄書。忽地依違。終不啓達。夫臺閣啓體。至重且嚴。旣傳之後。喉院之不敢擅自掩置。古例則然。而況此君讎國賊。擧國必討之論。惟意阻搪。無難壅蔽。使義理不伸。懲討不行。惟允之地。將焉用彼承宣哉。四百年臺閣之風。壞了無餘。此莫非臣等庸愚謭劣。不能見重之致。以此情踪。其何可一刻晏然於臺次乎。請命遞斥臣等之職。答曰。勿辭。亦勿退待。
정조 10년
大司諫朴天行。掌令金熙朝。持平鄭晩錫。副校理洪聖淵李晴。正言韓商新姜碩龜。修撰嚴思憲李羽晉。副撰撰洪義浩啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請領中樞府事金尙喆爲先中道付處。答曰。不允。
정조 10년
大司諫朴天行。掌令金熙朝。持平鄭晩錫。正言韓商新姜碩龜啓曰。養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請正刑罪人福榮。亟令王府。夬施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答曰。不允。
정조 10년
持平鄭晩錫啓曰。請大靜縣爲奴罪人壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請物故罪人國榮亟施孥籍之典。請還寢李魯春絶島安置之命。亟令王府。設鞫嚴問。期於得情。請削板罪人金宇鎭爲先施以絶島安置之典。答曰。不允。
정조 10년
正言韓商新啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟令王府。設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴提防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。請還發配所罪人宋迪中。亟令王府。拿來嚴問。期於得情。答曰。不允。
정조 10년
丙午十二月初二日午時。上御重熙堂。右承旨入侍時。右承旨徐鼎修。假注書張錫胤。記事官尹行任金祖淳。以次進伏訖。上曰。承史退去。諸臣以次退出。
정조 10년
丙午十二月初二日申時。上御重熙堂。承旨入侍時。右副承旨趙衍德。假注書安經心。記事官李相璜金祖淳。以次進伏訖。上曰。藥房都提調提調入侍。賤臣承命出。與都提調洪樂性。提調徐有隣偕入進伏。上曰。提調先退。有隣退出。衍德曰。凡史官備員。然後雖當入侍之時。臺廳傳啓之際。預備例爲進參。而今於兩司詣臺之時。預備翰林。已爲申退。只一注書引接。事甚未安。況日昨飭敎。何如。而有此擅離。所當重勘。而本院請推之外。無他可施之罰。何以爲之。敢稟。上曰。此時犯科。萬萬放恣。忽地逃避。尤極駭妄。渠若以預備之役。爲不屑云爾。則諉之右位。可也。諉之兼史。可也。況於昨日飭敎之後。豈敢有此故犯。近日朝綱。雖無可言。渠輩亦無難毁壞。當該預備翰林定配。右位翰林削職。可也。出擧條命退。諸臣以次退出。
정조 10년
行都承旨李秉模坐直。行左承旨尹師國坐直。右承旨權坐。左副承旨趙尙鎭坐。右副承旨朴天衡坐。同副承旨未差。注書金孝建仕一員未差。假注書張錫胤仕直。事變假注書李彙仕。
정조 10년
尹師國啓曰。諸承旨有稟達事。來詣閤外求對矣。傳曰。退去。
정조 10년
李秉模啓曰。諸承旨有稟達事。來詣閤外求對矣。傳曰。退去。
정조 10년
權啓曰。諸承旨有稟達事。更爲求對矣。傳曰。退去。
정조 10년
趙尙鎭啓曰。諸承旨有稟達事。冒萬死更爲求對矣。傳曰。退去。
정조 10년
朴天衡啓曰。諸承旨有稟達事。更爲冒萬死求對矣。傳曰。還給。
정조 10년
尹師國啓曰。藥房都提調洪樂性。提調徐有隣。伏承聖候有添損之節。萬萬焦迫。率諸御醫。來詣求對矣。傳曰。退去。
정조 10년
李秉模啓曰。藥房都提調洪樂性。提調徐有隣。副提調洪檢。有稟奏事。更爲求對矣。以承傳色口傳下敎曰。承俄者下敎。何不退去乎。
정조 10년
權啓曰。藥房都提調洪樂性。提調徐有隣。副提調洪檢。雖伏承退去之敎。保護爲重。聲討是急。更爲冒萬死求對矣。傳曰。退去。
정조 10년
李秉模啓曰。藥房都提調洪樂性。提調徐有隣。荐承退去之敎。衷情轉益焦迫。更爲冒萬死求對矣。以承傳色口傳下敎曰。今日自慈殿勸進湯劑。且於進拜慈殿還歸之路。觸風添痛。欲御湯劑。若一向如是。則當不進御矣。
정조 10년
權啓曰。藥房都提調洪樂性。提調徐有隣。副提調洪檢。有稟達事。來詣閤外求對矣。以承傳色口傳下敎曰。以何事請對乎。王大妃殿湯劑。昨已下敎於提調。卿等退去。
정조 10년
藥房都提調洪樂性。提調徐有隣。副提調洪檢口傳啓曰。臣等於昨日。奉進湯劑。猥陳口啓。今至經宿。日且向晩。尙未承進御之敎。衷情轉益焦遑。玆敢更煎一貼。冒萬死封入。恭俟兪音。惶恐敢啓。答曰。卿等退去。
정조 10년
藥房都提調洪樂性。提調徐有隣。副提調洪檢口傳啓曰。臣等愚迷顚錯。自速罪戾。至伏承不敢承之嚴敎。惶懍震剝。求死不得。臣等職在保護。方當慈殿却湯。聖念焦遑之日。尙不能務積誠意。感回慈心。常進之劑。旣入還下者屢矣。此其罪已合萬戮。而至於監煎嘗味。自是常分。捨此一事。其可曰保護之任乎。製入下敎。有不敢奉承。伏地殞越。恭俟鈇鉞之誅。惶恐敢啓。答曰。退去。退去則當召見醫官矣。
정조 10년
藥房都提調洪樂性。提調徐有隣。副提調洪檢啓曰。臣等今日湯劑。再入而再下矣。此莫非臣等不忠無狀。未能孚格慈心之致。論其罪辜。鈇鉞猶輕。而湯劑請進。一時爲急。有不暇他顧。更爲冒萬死封入。惶恐敢啓。以承傳色口傳下敎曰。承俄者下敎。何不退去乎。
정조 10년
李秉模啓曰。領議政金致仁。領府事鄭存謙。判府事徐命善。左議政李福源。右議政金熤。有稟達事。率二品以上。來詣閤外請對矣。答曰。此豈酬應之時乎。
정조 10년
權啓曰。領議政金致仁。領府事鄭存謙。判府事徐命善。左議政李福源。右議政金熤。伏承下敎。萬萬焦迫。萬萬惶懍。更爲冒死請對矣。答曰。何如是乎。退去。然後可以調攝。調攝。然後可以勸進湯劑於慈殿矣。
정조 10년
尹師國啓曰。領議政金致仁。領府事鄭存謙。判府事徐命善。左議政李福源。右議政金熤。荐承下敎。轉益罔措。冒萬死更爲求對矣。答曰。何至於是乎。速爲退去。
정조 10년
李秉模啓曰。領議政金致仁。領府事鄭存謙。判府事徐命善。左議政李福源。右議政金熤。雖承退去之命。而不得請則不敢退。更爲冒萬死請對矣。答曰。又何爲而如是。予則敬禮大臣。而大臣何不待予乎。
정조 10년
權啓曰。領議政金致仁。領府事鄭存謙。判府事徐命善。左議政李福源。右議政金熤。嚴敎之下。萬萬震懍。而焦迫之極。不暇緩聲。冒萬死更爲請對矣。答曰。至於若此。則病中何可堪乎。其將徹宵乎。
정조 10년
尹師國啓曰。領議政金致仁。領府事鄭存謙。判府事徐命善。領敦寧洪樂性。左議政李福源。右議政金熤。伏奉批敎。無非臣子不忍聞之敎。不敢一刻留置。來詣閤外。謹此還納。爲暴衷情。仍又請對矣。以承傳色口傳下敎曰。今番批旨。別無不忍聞之句語。若指陳則當改下矣。